21 ጉንቦት 2020 ምንጪ ስእሊ, Getty Images ሃገራዊ ባንኪ ኢትዮጵያ ብዘውጽኦ ሓድሽ መምርሒ፡ ትካላት ኮኑ ውልቀሰባት፡ መዓልታውን ወርሓውን ካብ ባንኪ ከውጽእዎ ዝኽእሉ መጠን ጥረ ገንዘብ ደሪቱ ኣሎ። እዚ እገዳ ድማ ኣብ ባንክታትን ትካላት ማይክሮፋይናንስን ተግባራዊ ክኸውን ጀሚሩ ኣሎ። ብመሰረት እዚ፡ ሓደ ውልቀሰብ ኣብ መዓልቲ ክሳብ 200 ሽሕ ብር፤ ኣብ ወርሒ ድማ ክሳብ ሓደ ሚሊየን ብር ካብ ባንኪ ብጥረ ገንዘብ ከውጽእ ይኽእል። ትካላት እንተኾይኖም ድማ ኣብ መዓልቲ ክሳብ 300 ሽሕ ብር፤ ኣብ ወርሒ'ውን ክሳብ 2.5 ሚሊየን ብር ብጥረ ገንዘብ ከንቀሳቕሱ ይኽእሉ ይብል። ኣመሓዳሪ ሃገራዊ ባንኪ ኢትዮጵያ ዶክተር ይናር ደሴ፡ "ዘይሕጋዊ ዝውውር ገንዘብ ስርዓት ብምትሓዝ፣ ገበንን ምትላል ግብርን ንምክልኻል ንክሕግዝ" ነዚ ስጉምቲ ከም ዝተወሰደ ሓቢሩ። ነዚ ዝምልከት ግን ብዙሓት ሕቶታት ይለዓሉ ኣለው። በዓል ሞያ ስነ ቑጠባ ኣቶ ዋሲሁን በላይ፡ ኣብ ሓንቲ ሃገር ፖሊሲ ቑጠባ ክወጽእ እንከሎ፡ እቲ ቑጠባ ንክረጋጋእን ሃዲኡ ንክቕጽልን እንተተደልዩ፡ መንግስታት ክልተ ዓይነት ፖሊሲታት ከም ዝኽተሉ የረድእ። በጀት እንታይ ክመስል ኣለዎ?
